Verdagte ses jaar ná moord aangekeer | Maroela Media
Andile Gobo (27) het op aanklagte van moord, gewapende roof met verswarende omstandighede en huisbraak met die doel om te roof, voor landdros Constance Nziweni verskyn. Gobo se medepligtige, Thulani Mtoto, is reeds twee jaar gelede op dieselfde aanklagte skuldig bevind en tot 25 jaar tronkstraf gevonnis.
Mtoto het later appèl teen sy skuldigbevinding en vonnis aangeteken, maar dit is deur die Wes-Kaapse hooggeregshof geweier.
Volgens adv. Daniel Cloete, die staatsaanklaer, het Gobo en Mtoto op 'n Vrydagaand in Augustus 2010 by Roberts se huis ingebreek. Roberts se seun het haar vir aandete by sy huis verwag en onraad vermoed toe sy nie opdaag nie en ook nie haar telefoon beantwoord het nie. Hy het na haar huis gegaan, waar hy die voordeur oop gevind het, die huis omgekeer en haar liggaam op die vloer met 'n kledingstuk in haar mond gedruk.
'n DVD-speler en juweliersware is uit Roberts se huis gesteel.
Die landdros het Gobo se regte Maandag aan hom verduidelik en gesê hy is geregtig daarop om 'n regsverteenwoordiger aan te stel of sy "eie praatwerk" sonder regsverteenwoordiging te doen. Gobo het gekies om vir homself te praat. Die landdros het hom gewaarsku die aanklagte teen hom is baie ernstig en dat dit in sy beste belang sal wees om eerder 'n regsverteenwoordiger te kry, maar Gobo het volgehou dat hy homself sal verteenwoordig.
Nziweni het daarna gesê sy sal eerder die saak uitstel om Gobo kans te gee om oor die saak te dink. "Ek raai jou ten sterkste aan om eerder regsverteenwoordiging te kry, ongeag of jy dink jy is onskuldig," het sy gesê.